**Ministru kabineta noteikumu projekta “Grozījumi Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Noteikumu projektu “Grozījumi Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”” (turpmāk – noteikumu projekts)Izglītības un zinātnes ministrija (turpmāk – ministrija) ir izstrādājusi, pamatojoties uz Vispārējās izglītības likuma (turpmāk – likums) 4. panta 18. punktu, 26. panta otro daļu un 52. pantu un ņemot vērā 2018. gada 18. jūlijā spēkā stājušos grozījumus (turpmāk – grozījumi) likuma 4. panta 6. un 18. punktā, 30. pantā, 31. pantā un 41. pantā, kā arī novēršot pretrunu starp Ministru kabineta 2013. gada 17. decembra noteikumos Nr. 1510 “Valsts pārbaudījumu norises kārtība” (turpmāk – MK noteikumi Nr. 1510) un Ministru kabineta 2015. gada 13. oktobra noteikumos Nr. 591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” (turpmāk – MK noteikumi Nr. 591) noteikto regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar grozījumiem precizēts likuma 4. panta 6. punktā ietvertais deleģējums Ministru kabinetam, vairs neparedzot pilnvarojumu Ministru kabinetam noteikt kritērijus un kārtību, kādā izglītojamie tiek uzņemti internātskolās un speciālajās izglītības iestādēs, tādēļ ar noteikumu projektu paredzēts likuma 4. panta 6. punktu svītrot no norādes, uz kādu likuma normu pamata MK noteikumi Nr. 591 ir izdoti. Grozījumi Vispārējās izglītības likumā paredz precizējumus likuma 4. panta 6. punktā ietvertajā deleģējumā Ministru kabinetam. Deleģējošā likuma norma vairs neparedz pilnvarojumu Ministru kabinetam noteikt kritērijus un kārtību, kādā izglītojamie tiek uzņemti internātskolās un speciālajās izglītības iestādēs. Tādējādi ir precizēts MK noteikumu Nr. 591 1.1. apakšpunkts, kā arī MK noteikumu Nr. 591 nosaukums.Grozījumi likumā, papildinot likuma 30. pantu ar 2.1 daļu, paredz, ka pamatizglītības programmu var īstenot divos posmos, pamatizglītības pirmā posma izglītības programmu īstenojot no 1. klases līdz 6. klasei un pamatizglītības otrā posma izglītības programmu īstenojot no 7. klases līdz 9. klasei, līdz ar to ar noteikumu projektu veikti precizējumi MK noteikumu Nr. 591 4.8. apakšpunktā, 11. punkta ievaddaļā un 22. punktā. Atbilstoši grozījumiem likuma 31. panta otrajā daļā, uzņemot izglītojamos pamatizglītības otrā posma izglītības programmā, valsts ģimnāzijas ar dibinātāja atļauju ir tiesīgas rīkot iestājpārbaudījumus atbilstoši valsts pamatizglītības standartam (ģimnāziju un valsts ģimnāziju tiesības rīkot iestājpārbaudījumus atbilstoši valsts pamatizglītības standartam, uzņemot izglītojamos pamatizglītības programmā no 7. klases līdz 9. klasei, tika noteiktas Vispārējās izglītības likuma 31. panta otrajā daļā jau ar 2005. gada 16. jūnijā pieņemtajiem grozījumiem minētajā likumā) un noteikt uzņemšanas kritērijus. Savukārt gadījumā, ja pašvaldības teritorijā ir vairākas valsts ģimnāzijas, pašvaldība ir tiesīga organizēt vienotus iestājpārbaudījumus un noteikt vienotus uzņemšanas kritērijus, uzņemot pamatizglītības otrā posma izglītības programmā. Grozījumi likuma 41. panta otrajā daļā nosaka, ka arī valsts, pašvaldību un valsts augstskolu vispārējās vidējās izglītības iestādes, uzņemot izglītojamos vispārējās vidējās izglītības programmā, ar dibinātāja atļauju ir tiesīgas rīkot ne tikai iestājpārbaudījumus atbilstoši valsts pamatizglītības standartam, bet arī noteikt uzņemšanas kritērijus. Ņemot vērā visu iepriekš minēto, lai nodrošinātu MK noteikumu Nr. 591 atbilstību likumā noteiktajam, noteikumu projekts paredz izteikt MK noteikumu Nr. 591 11. punktu jaunā redakcijā. MK noteikumos Nr. 1510 ietverts regulējums, kas nosaka, ka izglītojamiem, kuriem ir valsts pedagoģiski medicīniskās vai pašvaldības pedagoģiski medicīniskās komisijas (turpmāk – komisija) atzinums par atbilstošas izglītības programmas īstenošanu vai komisijas, logopēda, izglītības vai klīniskā psihologa atzinums par izglītojamā speciālajām vajadzībām, Valsts izglītības satura centrs nosaka atšķirīgus valsts pārbaudes darbu norises darbību laikus un atbalsta pasākumus. MK noteikumi Nr. 591 nosaka, ka, uzņemot izglītojamo speciālās izglītības programmā vai ja viņam noteikti atbalsta pasākumi mācību procesā, nepieciešams komisijas atzinums. Savukārt Ministru kabineta 2012. gada 16. oktobra noteikumos Nr. 709 “Noteikumi par pedagoģiski medicīniskajām komisijām” (turpmāk – MK noteikumi Nr. 709) ietvertais tiesiskais regulējums nosaka, ka komisijas kompetencē ir sniegt atzinumu par izglītojamam ar speciālajām vajadzībām atbilstošāko izglītības programmu. Lai nodrošinātu MK noteikumos Nr. 1510, MK noteikumos Nr. 709 un MK noteikumos Nr. 591 ietvertā tiesiskā regulējuma savstarpēju atbilstību, ar noteikumu projektu veikti precizējumi MK noteikumu Nr. 591 6.4. apakšpunktā, 14. un 17. punktā noteiktajā regulējumā attiecībā uz izglītojamā uzņemšanas pamatu vispārējās izglītības programmas apguvē, papildinot ar atbilstīgo speciālistu: logopēda, izglītības vai klīniskā psihologa izsniedzamo atzinumu par mācību procesā piemērojamajiem atbalsta pasākumiem. Noteikumu projekts paredz papildināt MK noteikumu Nr. 591 6.4. apakšpunktu, nosakot, ja izglītojamam ir ieteikti atbalsta pasākumi mācību procesa nodrošināšanai, tad iesniegumam tiek pievienoti komisijas, logopēda, izglītības vai klīniskā psihologa atzinumi. Ar noteikumu projektu MK noteikumu Nr. 591 14. punktā tiek precizēta norma, kas nosaka, ka izglītojamo piesakot speciālās izglītības programmā, iesniegumam pievieno komisijas atzinumu, kurā norādīta izglītojamam ieteicamā izglītības programma. Savukārt ar noteikumu projektu MK noteikumu Nr. 591 17. punktā tiek nostiprināta norma, ka, uzņemot izglītojamo vispārējās izglītības iestādē, īstenojot speciālās izglītības programmu, tiek pievienots komisijas atzinums, savukārt, ja izglītojamam noteikti atbalsta pasākumi, tiek pievienots komisijas vai logopēda, izglītības vai klīniskā psihologa atzinums. Noteikumu projekts paredz izslēgt vakara (maiņu) izglītības programmas, pamatojoties uz Grozījumiem Izglītības likumā, kuros noteikts, ka vispārējās pamatizglītības un vispārējās vidējās izglītības programmas īsteno klātienes, neklātienes un tālmācības formās. Savukārt neklātienes (tai skaitā tālmācības) izglītības programmas minētajos grozījumos izteiktas kā atsevišķi organizējamas neklātienes un tālākizglītības programmas. Savukārt Ministru kabineta 2018. gada 21. augusta noteikumi Nr. 543 "[Prasības izglītojamo ar speciālām vajadzībām uzņemšanai vispārējās izglītības iestāžu īstenotajās vispārējās izglītības programmās](https://likumi.lv/ta/id/301251)" ietvernormas, kas nosakavispārējās pamatizglītības un vispārējās vidējās izglītības iestāžu nodrošinājumu, integrējot tajās izglītojamos ar speciālām vajadzībām un nodrošinājumu, kas nepieciešams speciālās izglītības programmas īstenošanai speciālās izglītības klasē un vispārējās pamatizglītības un vispārējās vidējās izglītības klasē integrētiem izglītojamiem ar speciālām vajadzībām.  |
| 3. | Projekta izstrādē iesaistītās institūcijas un publikas personas kapitālsabiedrības | Ministrija, Izglītības kvalitātes valsts dienests.  |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc 2018./2019. mācību gada datiem ir 745 vispārējās izglītības iestādes. Regulējums var ietekmēt 214800 izglītojamos, kas mācās vispārējās izglītības programmās no 1. līdz 12. klasei, tai skaitā 5809 izglītojamos, kas mācās 54 speciālās izglītības iestādēs un 5068 bērnus, kas mācās speciālajās pirmsskolas izglītības programmās, kā arī izglītojamo vecākus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 5. aprīlī noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par noteikumu projektu.  |
| 2. | Sabiedrības līdzdalība projekta izstrādē | Seminārs pašvaldību izglītības pārvaldēm un speciālistiem. |
| 3. | Sabiedrības līdzdalības rezultāti | Izglītības pārvaldes vai speciālisti nav izteikuši iebildumus vai būtiskus priekšlikumus par noteikumu projektu.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, vispārējās izglītības iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiešā veidā nenosaka jaunu institūciju izveidi vai esošo iestāžu likvidāciju vai reorganizāciju. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

Arkle 67047944

olita.arkle@izm.gov.lv

Rudzīte 67047807

ance.rudzite@izm.gov.lv